संजय जी को मैं तकरीबन 15 सालों से जानता हूँ। इन 15 सालों में वे मेरे गुरु भी रहे और दैनिक भास्कर, बिलासपुर और हरिभूमि-रायपुर में मेरे संपादक भी। इन बरसों में मैंने उन्हें हजारों लेख लिखते देखा है। लेकिन कभी भी, किसी भी लेख में कोई सौदा नहीं दिखा। कोई बाजार नहीं दिखा। वे शब्दों के जादूगर हैं, शब्दों के व्यापारी नहीं। लेख में आखिर उन्होंने कहा क्या है जो मध्यप्रदेश कांग्रेस प्रवक्ता एक लेखक की कलम को धमका रहे हैं। चुनावी मौसम है। बड़े नेता आरोप-प्रत्यारोप कर रहे हैं। राहुल गांधी ने भाजपा पर आरोप लगाया कि नरेन्द्र मोदी ने लालकृष्ण आडवाणी को बाहर कर दिया है और अडानी को अपना लिया है। तो संजय जी ने बेहद सभ्य, सटीक तरीके से तथ्यों के साथ अपनी बात रखी है इस लेख में। उन्होंने सवाल उठाया है कि आडवाणी तो अब भी मैदान में डंटे हुए हैं, चुनाव लड़ रहे हैं, लेकिन कांग्रेस के प्रधानमंत्री मनमोहन सिंह का कांग्रेस में कितना सम्मान है? बस। कहीं भी अनर्गल और अपमानजनक शब्दों का प्रयोग नहीं किया है पूरे लेख में। आप चाहें तो इंटरनेट पर वायरल हो चुके इस लेख को देख सकते हैं।